**MARTFŰ VÁROS ÖNKORMÁNYZATA**

**KÉPVISELŐ-TESTÜLETÉNEK**

**…………../2015. (….) önkormányzati rendelete**

**a nem közművel összegyűjtött háztartási szennyvíz begyűjtésére vonatkozó helyi közszolgáltatásról.**

Martfű Város Önkormányzata Képviselő-testülete a vízgazdálkodásról szóló 1995. évi LVII. törvény 44/C. § (2) bekezdésében és 45. § (6) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, a vízgazdálkodásról szóló 1995. évi LVII. törvény 4. § (2) bekezdés d) pontjában meghatározott feladatkörében eljárva az alábbi rendeletet alkotja:

**1. Rendelet célja**

**1.§** A rendelet célja Martfű Város közigazgatási területén a közüzemi csatornahálózatba be nem kapcsolt ingatlanok használata során keletkező nem közművel összegyűjtött háztartási szennyvíz összegyűjtésére, elszállítására és ártalommentes elhelyezésére vonatkozó helyi szabályok megalkotása az ivóvíz készlet védelme érdekében.

**2. A rendelet hatálya**

**2. §** (1) A rendelet területi hatálya Martfű Város közigazgatási területére terjed ki.

(2) A rendelet tárgyi hatálya a nem közművel összegyűjtött háztartási szennyvíz összegyűjtésével, szállításával és ártalommentes elhelyezésével összefüggő közszolgáltatásra terjed ki.

(3) A rendelet személyi hatálya kiterjed:

a) a város közigazgatási területén a közüzemi csatornahálózattal ellátott, de arra rá nem kötött ingatlan, valamint a közüzemi csatornahálózattal el nem látott területen lévő ingatlan tulajdonosára, vagyonkezelőjére, egyéb jogcímen használójára (továbbiakban: ingatlantulajdonos), akinél a szennyvíz keletkezik,

b) a közszolgáltatást ellátó szolgáltatóra.

**3. A közszolgáltató és az ártalmatlanító hely megnevezése**

**3. §** (1) A nem közművel összegyűjtött háztartási szennyvíz begyűjtésével, elszállításával, és ártalmatlanító helyen történő elhelyezésével kapcsolatos közszolgáltatást Martfű Város Önkormányzatával kötött közszolgáltatási szerződés alapján az NHSZ Szolnok Kft. (továbbiakban: közszolgáltató) (5000 Szolnok, József Attila u. 85.) jogosult ellátni 2015. március 1. napjától 2020. február 28. napjáig.

(2) A nem közművel összegyűjtött háztartási szennyvíz átadási helye a Bácsvíz Víz- és Csatornaszolgáltató Zrt. (továbbiakban: üzemeltető) által üzemeltetett martfűi települési szennyvíztisztító telep, szippantott szennyvíz fogadó műtárgy 1-0-0- jelű csatorna 67. jelű aknája.

**4. A közszolgáltató jogai és kötelezettségei**

**4. §** (1) A közszolgáltató teljes körűen ellátja a nem közművel összegyűjtött háztartási szennyvíz összegyűjtésére, elszállítására és ártalommentes elhelyezésére vonatkozó közszolgáltatást.

(2) A közszolgáltatás köteles a szolgáltatást a bejelentéstől számított 48 órán belül – a közszolgáltatást megrendelővel egyeztetett időpontban – elvégezni.

(3) A közszolgáltató a nem közművel összegyűjtött háztartási szennyvíz elszállítását megtagadhatja, ha a szennyvízről érzékszerbi megállapítás alapján vagy más módon feltételezhető, hogy az közcsatornába nem engedhető.

(4) A nem közművel összegyűjtött háztartási szennyvíz szállítása kizárólag erre a célra készített zárt rendszerű járművel végezhető, amely megfelel az érvényben lévő jogszabályoknak.

(5) Amennyiben nem közművel összegyűjtött háztartási szennyvíz begyűjtése, szállítása, leürítése közben szennyeződés keletkezik, a szennyezett területet a szolgáltatónak haladéktalanul meg kell tisztítani és fertőtlenítenie kell.

(6) A közszolgáltató a teljesítéshez külső, a feladat ellátásához szükséges feltételekkel rendelkező alvállalkozót igénybe vehet. A közszolgáltató a bevont alvállalkozó teljesítéséért úgy felel, mint ha azt maga teljesítette volna.

(7) A közszolgáltató az alvállalkozója által okozott károkért teljes felelősséggel tartozik.

(8) A közszolgáltatóval kötött közszolgáltatási szerződést azonnal fel kell mondani, amennyiben a szennyvizet nem az e rendelet 3. § (2) bekezdés szerinti kijelölt helyen üríti le.

(9) A közszolgáltató a leürített szennyvíz mennyisége szerint az e rendelet 1. mellékletében meghatározott ártalmatlanítási díjat az üzemeltetővel kötött külön szerződésben foglaltaknak megfelelően köteles megfizetni.

**5. A közszolgáltatási szerződés tartalma**

**5. §** A közszolgáltatási szerződésben meg kell határozni:

a) a szerződő felek megnevezését,

b) a szerződés tárgyát,

c) a közszolgáltatási szerződés időtartamát,

d) a feladat ellátására vonatkozó szabályokat,

e) szerződő felek jogait és kötelezettségeit,

f) a közszolgáltatási díj megállapításának módját,

g) a közszolgáltatási szerződés módosítására, megszűnésére vonatkozó szabályokat.

**6. Az ingatlantulajdonos jogai és kötelezettségei**

**6. §** (1) Az ingatlantulajdonos köteles az ingatlanán keletkező nem közművel összegyűjtött háztartási szennyvizet – a külön jogszabályokban meghatározott műszaki és közegészségügyi hatósági előírások szerint – gyűjteni.

(2) Az ingatlantulajdonos köteles a nem közművel összegyűjtött háztartási szennyvíz elszállításáról és ártalommentes elhelyezéséről az e rendeletben szabályozott módon a közszolgáltatás igénybevétele útján gondoskodni.

(3) A nem közművel összegyűjtött háztartási szennyvíz elszállítását az ingatlantulajdonosnak kell a közszolgáltatónál megrendelnie.

(4) Az ingatlantulajdonos az elszállított szennyvíz mennyisége után köteles a közszolgáltatónak az e rendelet mellékletében meghatározott díjat számla ellenében megfizetni.

**7. A közszolgáltatás díja**

**7. §** (1) A nem közművel összegyűjtött háztartási szennyvíz gyűjtésének, szállításának és kijelölt ártalmatlanító helyen való elhelyezésének egységnyi díját e rendelet 1. melléklete tartalmazza.

(2) Az ingatlantulajdonos számla ellenében köteles megfizetni a közszolgáltatás díját a közszolgáltatónak.

(3) A közszolgáltató minden év december 15-ig kezdeményezheti a díj felülvizsgálatát.

**8. A közszolgáltatással összefüggő személyes adatok kezelése**

**8. §** (1) A közszolgáltatással összefüggő személyes adatokat a közszolgáltató köteles zártan kezelni a magasabb rendű jogszabályok rendelkezései szerint és az adatbázist kizárólag közszolgáltatói tevékenységéhez kapcsolódóan használhatja fel.

(2) A közszolgáltató kizárólag a közszolgáltatás nyújtására irányuló jogviszony időtartama alatt, valamint e jogviszony megszűnését követően a jogszabályokban előírt iratmegőrzési kötelezettség időtartama alatt kezelheti a közszolgáltatással érintett ingatlanhasználó személyes adatait. A közszolgáltató jogosult egyes, a közszolgáltatás ellátásához kapcsolódó részfeladatai tekintetében adatkezelőt, adatfeldolgozót megbízni és a jogos igényeinek érvényesítése érdekében az e bekezdésben meghatározott személyes adatokat hatósági, bírósági eljárások lefolytatása céljából harmadik személynek átadni.

**9. Záró rendelkezések**

**9. §** Ez a rendelet 2015. március 1. napján lép hatályba.

Dr. Papp Antal Szász Éva

polgármester jegyző